b'\n_START_ARTICLE_\nIzganjalec hudi\xc4\x8da (film)\n_START_SECTION_\nVsebina\n_START_PARAGRAPH_\nLankester Merrin je izku\xc5\xa1en katoli\xc5\xa1ki duhovnik in izganjalec hudi\xc4\x8da, ki je na arheolo\xc5\xa1ki misiji v Iraku. Tam najde amulet, ki predstavlja demona Pazuzuja, s katerim se je \xc5\xbee sre\xc4\x8dal. Merrin takrat ugotovi, da se je demon vrnil, da bi se ma\xc5\xa1\xc4\x8deval._NEWLINE_Medtem v Georgetownu \xc5\xbeivi igralka Chris MacNeil skupaj s svojo 12 letno h\xc4\x8derko Regan, kjer Chris snema film, katerega re\xc5\xbeira njen prijatelj Burke Dennings. Po igranju z ouijo Regan nave\xc5\xbee stik z nami\xc5\xa1ljenim prijateljem Kapitanom Howdyem. Takrat se za\xc4\x8dne \xc4\x8dudno obna\xc5\xa1ati, spu\xc5\xa1\xc4\x8dati \xc4\x8dudne zvoke, krasti, grdo govoriti in kazati nenormalno mo\xc4\x8d. Chris nek ve\xc4\x8der gosti zabavo v hi\xc5\xa1i in Regan enemu izmed njenih gostov, ki je astronavt, re\xc4\x8de \xc2\xbbumrl bo\xc5\xa1 tam zgoraj\xc2\xab, nato pa urinira na tla. Reganina postelja se na njeno in mamino grozo za\xc4\x8dne prav tako neverjetno tresti. Chris najame veliko zdravnikov, vendar dr. Klein in njegovi sodelavci pri Regan ne najdejo nobene zdravstvene te\xc5\xbeave._NEWLINE_Neko no\xc4\x8d se Chris odpravi ven in na Regan pazi Burke Dennings, za katerega Chris sli\xc5\xa1i, da je padel skozi okno. \xc4\x8ceprav vsi mislijo, da je bila nesre\xc4\x8da zaradi Burkove zgodovine pitja alkohola, za\xc4\x8dne njegovo smrt raziskovati poro\xc4\x8dnik William Kinderman, ki izpra\xc5\xa1a Chris ter duhovnika in psihologa, o\xc4\x8deta Damiena Karrasa, ki je za\xc4\x8del izgubljati vero v boga po smrti svoje mame._NEWLINE_Zdravniki svetujejo izganjanje hudi\xc4\x8da iz Regan in Chris stopi v stik s Karrasom. Ko Karras ugotovi, da Regan govori v obratni smeri in da je na njeni ko\xc5\xbei vrezan napis \xc2\xbbpomagajte mi\xc2\xab, je prepri\xc4\x8dan, da je Regan obsedena. Ker verjame, da je ogro\xc5\xbeena njena du\xc5\xa1a, se odlo\xc4\x8di, da bo opravil izganjanje hudi\xc4\x8da. Za izganjanje je izbran izku\xc5\xa1eni Merrin, Karras pa je izbran za pomo\xc4\x8dnika._NEWLINE_Oba duhovnika sta pri\xc4\x8da Reganim vulgarnim in bizarnim izpadom, zato jo zakleneta v spalnico. Hudi\xc4\x8da sku\xc5\xa1ata izgnati, vendar se trmasti Pazuzu igra z njima, predvsem s Karrasom. Karras zaradi svoje \xc5\xa1ibkosti zapusti Merrina, ki tako nadaljuje z izganjanjem sam. Ko se Karras vrne, ugotovi, da je Merrin umrl zaradi sr\xc4\x8dnega zastoja. Demon nato zapusti Regan in obsede Karrasa, ki se \xc5\xbertvuje in vr\xc5\xbee skozi okno, kjer je smrtno po\xc5\xa1kodovan. Takrat se pojavi Karrasov stari prijatelj, o\xc4\x8de Dyer, ki Karrasu opravi \xc5\xa1e zadnji zakrament, preden umre._NEWLINE_Nekaj dni pozneje se Regan, ki je spet v normalnem stanju, pripravlja na odhod v Los Angeles s svojo mamo. Kinderman, ki je vse to zamudil, se tako spoprijatelji z Dyerjem medtem ko raziskuje Karrasovo smrt.'